**Lauren Marie Boyle** (s. 14. joulukuuta 1987 Auckland) on uusiseelantilainen uimari ja maailmanmestari. Boylen päälaji on vapaauinti, ja hän ui erityisesti kestävyysmatkoja. Boyle on ottanut osaa olympialaisiin kahdesti, vuosina 2008 ja 2012.

Ura
---

Hän voitti ensimmäisen arvokisamitalinsa Kansainyhteisön kisoissa vuonna 2006. Mitali oli pronssinen, ja Boyle voitti sen naisten 4 × 200 metrin vapaauintiviestissä yhdessä Helen Norfolkin, Alison Fitchin ja Melissa Ingramin kanssa.

Delhissä pidetyissä Kansainyhteisön kisoissa vuonna 2010 Boyle kirkasti neljän vuoden takaisen mitalinsa hopeiseksi, johdettuaan joukkueensa samalla matkalla viestissä toiselle sijalle. Muutkin mitalistimaat olivat samat kuin neljä vuotta aikaisemmin, mutta Boylen lisäksi vain Englannin Joanne Jackson oli säilynyt joukkueiden kokoonpanoissa Delhiin saakka.

Boyle sijoittui Shanghain MM-kilpailuissa 2011 kuudenneksi 400 metrin ja kahdeksanneksi 800 metrin vapaauinnissa. Boyle oli mukana myös kesäuniversiadeissa vuonna 2011. Siellä hän kahmi itselleen neljä henkilökohtaista mitalia, joista kaksi oli kultaisia, ja yhden viestihopean.

Boyle voitti Istanbulissa 2012 lyhyen radan maailmanmestaruuden 800 metrin vapaauinnissa ajalla 8.08,62. Lisäksi hän sai pronssia 400 metrin vapaauinnissa.

Boyle voitti ensimmäiset pitkien ratojen MM-mitalinsa Barcelonassa 2013. 400 ja 800 metrillä hän oli kolmas, samoin kuin 1 500 metrin erittäin kovatasoisessa loppukilpailussa, jonka voittaja Katie Ledecky paransi vanhaa maailmanennätystä peräti 6,01 sekuntia.

Boyle saavutti Glasgow'n Kansainyhteisön kisoissa 2014 kultaa 400 metrin ja hopeaa 800 metrin vapaauinnissa. Saman vuoden Tyynenmeren-mestaruuskilpailuissa hän sai hopeaa 800 ja 1 500 metrin sekä pronssia 400 metrin vapaauinnissa. Kazanin MM-kilpailuissa 2015 hän sai hopeaa 800 metrin vapaauinnissa ajalla 8.17,65 ja 1 500 metrin vapaauinnissa ajalla 15.40,14 sekä sijoittui viidenneksi 400 metrin vapaauinnissa.

### Olympialaiset

Vuoden 2008 Pekingin olympialaisissa Boyle osallistui vain yhteen lajiin, 4 × 200 metrin vapaauintiin, mutta joukkueen suoritus alkuerissä hylättiin ankkuri Natasha Hindin lähdettyä omalle osuudelleen liian aikaisin. Uuden-Seelannin joukkue oli seitsemäntenä viimeiselle osuudelle lähdettäessä, joten joukkue olisi todennäköisesti karsiutunut finaalista ilman hylkäystäkin.

Lontoon olympialaisissa 2012 Boyle osallistui kahteen lajiin, naisten 400 metrin ja 800 metrin vapaauinteihin. 400 metrillä Boyle oli välierien neljänneksi nopein uudella Uuden-Seelannin ennätyksellä 4.03,63. Loppukilpailussa vauhti ei ollut enää yhtä hyvä, ja hän jäi viimeiselle eli kahdeksannelle sijalle. 800 metrin alkuerässään Boyle ui ajan 8.25,91, joka oli myös uusi Uuden-Seelannin ennätys, ja riitti erien viidenteen sijaan. Finaalissa hän leikkasi vielä yli kolme sekuntia ennätyksestään, mutta jäi silti 2,4 sekunnin päähän pronssimitalista sijoittuen neljänneksi.

Muuta
-----

Boyle valmistui Kalifornian yliopistosta vuonna 2010.

Lähteet
-------

1. ↑  Profile at the New Zealand Olympic Committee website Olympic.org.  Arkistoitu 15.5.2013. Viitattu 2.8.2013. (englanniksi)
2. ↑  Lauren Boyle, Helen Norfolk, Alison Fitch and Melissa Ingram of New Zeeland after the women's 4 x 200 metres freestyle relay final  18.3.2006. gettyimages. Viitattu 2.8.2013. (englanniksi)
3. ↑  Boyle Wins Relay Silver at Delhi 2010  11.10.2010. California Golden Bears. Viitattu 2.8.2013. (englanniksi)[vanhentunut linkki]
4. ↑  Medalists (Commonwealth Games) Swimming New Zealand. Viitattu 2.8.2013. (englanniksi)
5. ↑  2011 Summer Universiade Swimming Women's Events Altius Directory. Viitattu 2.8.2013. (englanniksi)
6. 1 2 3  Boyle, Lauren *swimrankings.net*. Viitattu 13.8.2015. (englanniksi)
7. ↑  Perttilä, Jaakko: Ledecky ui maailmanennätyksen 1 500 metrillä - miesten selkämestaruus Yhdysvaltoihin  30.7.2013. YLE. Viitattu 2.8.2013.
8. ↑  Swimming - Lauren BOYLE *the-sports.org*. Viitattu 13.12.2014. (englanniksi)
9. ↑  N.Z. Olympic relay team disqualified *Deseret News*.  13.8.2008.  Arkistoitu 2.8.2012. Viitattu 2.8.2013. (englanniksi)
10. ↑  Swimming, 400m freestyle women Olympic.org. Viitattu 2.8.2013.
11. ↑  Swimming, 800m freestyle women Olympic.org. Viitattu 2.8.2013.
12. ↑  Cal swimmer Lauren Boyle has Olympic highlight far from spotlight *Mercury News Blogs*.  30.7.2012. Viitattu 2.8.2013. (englanniksi)

Aiheesta muualla
----------------

* Profiili Sports Reference -sivustolla (Arkistoitu – Internet Archive) (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |